‘กลุ่มอลิอันซ์’ยึดเอเชีย
ผนึก4บริษัทลูกบุกตลาดไทย ตัวแทนใหม่เข้าร่วมงานพรึ่บ
27 ก.ค. 2555

ผนึก4บริษัทลูกบุกตลาดไทย ตัวแทนใหม่เข้าร่วมงานพรึ่บ
กลุ่มอลิอันซ์ปักธงลุยเอเชีย ขยายลงทุนในไทยเพิ่ม พร้อมร่วมมือ 4 บริษัทในเครือทำตลาดร่วมกัน
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า จากการประชุมร่วมกับบริษัทแม่ล่าสุด ทางกลุ่มอลิอันซ์ได้ให้ความสำคัญกับการลงทุนในประเทศไทย มาเลเซีย และอินโดนีเซียมากขึ้น เนื่องจากทั้ง 3 ประเทศที่มีการเจริญเติบโตทางธุรกิจในอัตราที่สูง และยังพุ่งเป้ามาที่กลุ่มประเทศเอเชียแปซิฟิกอีกด้วย เมื่อเทียบกับทางสหรัฐอเมริกาและยุโรปที่ยังมีปัญหาด้านเศรษฐกิจอยู่
ทั้งนี้ ในส่วนของไทยที่กลุ่มอลิอันซ์มีบริษัทในเครือ 4 แห่ง ประกอบด้วย 1.บริษัท อลิอันซ์ อยุธยา ประกันชีวิต 2.บริษัท อลิอันซ์ ซี.พี.ประกันภัย 3.ศรีอยุธยาประกันภัย และ 4.บริษัท เอ จี เอ เซอร์วิสเซส ก็จะมีความร่วมมือในการทำงานมากขึ้น โดยเฉพาะการทำตลาดร่วมกัน ให้เป็นไปในทิศทางเดียวกัน เพื่อสร้างการเติบโตให้กับกลุ่มอลิอันซ์ในไทย
อย่างไรก็ตาม ในส่วนของบริษัท อลิอันซ์ฯ ประกันชีวิต ก็จะมีการลงทุนด้านคอลเซ็นเตอร์เพิ่มเติมจากปัจจุบันมีอยู่แล้ว 500 ที่นั่ง หรือการให้บริการทุกวันตลอด 24 ชั่วโมง เพื่อขยายงานขายผ่านช่องทางขายผ่านโทรศัพท์และช่องทางขายตรงให้ได้เพิ่มขึ้น รวมถึงการเข้าไปซื้อกิจการบริษัทอื่นหากเห็นว่าเป็นโอกาสลงทุนที่ดี
นายไบรอัน กล่าวว่า ในส่วนของช่องทางตัวแทนบริษัทได้ปรับกลยุทธ์สร้างตัวแทนในปีนี้ใหม่อีก 1.4 หมื่นคน ซึ่งทำได้แล้ว 6,000 คน จากเดิมที่มีอยู่แล้ว 1.6 หมื่นคน โดยตั้งเป้าให้ตัวแทนสร้างผลงานขายให้ได้สม่ำเสมอเฉลี่ยเดือนละ 3,570 คน จากปัจจุบันเฉลี่ยทำได้เดือนละ 2,900 คน และตั้งเป้าปีนี้ทำเบี้ยรับปีแรกให้ได้ 3,000 ล้านบาท เติบโต 37% จากเบี้ยรับปีแรกทุกช่องทาง 5,000 ล้านบาท และมีเบี้ยรับรวมผ่านทุกช่องทาง 2.3 หมื่นล้านบาท
“ตัวแทนยังเป็นช่องทางขายใหญ่สุดของบริษัท เมื่อทำรายได้ให้ถึง 65% และทำเบี้ยใหม่ถึง 50% เราจึงให้ความสำคัญพัฒนาอย่างต่อเนื่อง และยังมีโอกาสเติบโตได้อีกมาก” นายไบรอัน กล่าว
นายสรรค์ชัย ลาภสัมปันน์ชัย ประธานสายงานบริหารช่องทางขายผ่านตัวแทน บริษัท อลิอันซ์ อยุธยา ประกันชีวิต กล่าวว่า กลยุทธ์ที่บริษัทจะใช้สนับสนุนตัวแทนในปีนี้ให้ได้เบี้ยตามเป้า คือ 1.พัฒนาระบบการวางแผนและบริหารงานที่ทันสมัยและรวดเร็ว 2.มีแผนพัฒนาเพื่อความเป็นมืออาชีพ บริการได้ตรงกับความต้องการของลูกค้า 3.การมีโครงสร้างการฝึกอบรมที่ชัดเจนให้กับตัวแทนทุกระดับ และ 4.เน้นการกระตุ้นให้เกิดการสร้างผลงานอย่างสม่ำเสมอ